FTE ลุ้นคว้างาน “กฟผ.” 8 โครงการ มั่นใจดันรายได้ปี 62 โตเกิน 10%
FTE ลุ้นคว้างาน “กฟผ.” 8 โครงการ มั่นใจดันรายได้ปี 62 โตเกิน 10%  
FTE ลุ้นคว้างาน “กฟผ.” 8 โครงการ มั่นใจดันรายได้ปี 62 โตเกิน 10%  
21 ส.ค. 2562

นายทักษิณ ตันติไพจิตร กรรมการผู้จัดการ บริษัท ไฟร์เทรดเอ็นจิเนียริ่ง จำกัด (มหาชน) หรือ FTE เปิดเผยว่า ทิศทางการดำเนินธุรกิจครึ่งปีหลังมีแนวโน้มที่ดีอย่างต่อเนื่อง คาดว่าผลประกอบการปีนี้จะสามารถเติบโตตามเป้าหมายที่วางไว้ ซึ่งเป็นผลจากการเข้าประมูลงานออกแบบติดตั้งระบบดับเพลิงแบบครบวงจรให้กับโรงงานอุตสาหกรรมมากขึ้น รวมถึงการปรับปรุงระบบบริหารจัดการองค์กรอย่างมีประสิทธิภาพ
ทั้งนี้ ช่วงครึ่งปีแรกบริษัทสามารถประมูลงานออกแบบติดตั้งระบบดับเพลิงสถานีไฟฟ้าย่อยของ กฟผ. จำนวน 6 โครงการ มูลค่าประมาณ 82.5 ล้านบาท นอกจากนี้ยังได้รับงานติดตั้งระบบดับเพลิงทั้งภาครัฐและเอกชน อาทิ โรงงานอุตสาหกรรม ศูนย์ข้อมูลสารสนเทศ (Data Center) อาคารโรงพยาบาลและหน่วยราชการต่างๆ ส่งผลให้ปัจจุบันบริษัทมีงานในมือ (Backlog) อยู่ที่ประมาณ 450 ล้านบาท แบ่งเป็นงานออกแบบติดตั้งระบบดับเพลิง 350 ล้านบาท งานจัดจำหน่าย 100 ล้านบาท ทยอยรับรู้รายได้ในปีนี้ประมาณ 60%
สำหรับแนวโน้มการดำเนินงานช่วงครึ่งหลังปี 2562 บริษัทยังคงเดินหน้าเสนองานอย่างต่อเนื่อง  โดยเตรียมยื่นประมูลการออกแบบติดตั้งระบบดับเพลิงสถานีไฟฟ้าแรงสูงของ กฟผ.คาดว่าจะเปิดให้ยื่นประมูลอีก 8 โครงการ  ซึ่ง FTE ตั้งเป้าชนะการประมูล 12 โครงการจาก 15 โครงการในปีนี้ พร้อมเร่งรับรู้รายได้จาก backlog ในมือไม่น้อยกว่า 100 ล้านบาท
ขณะเดียวกันบริษัทยังมุ่งเน้นที่จะขยายส่วนแบ่งการตลาดในกลุ่มลูกค้าภาคอุตสาหกรรม และเจาะงานโครงการของหน่วยงานราชการอื่นๆ มากขึ้น เพื่อลดความเสี่ยงจากความล่าช้าในโครงการของ กฟผ. และการชะลอตัวของตลาดในภาคอสังหาริมทรัพย์
ล่าสุดบริษัทร่วมมือกับ บริษัท เนทติเซนท์ จำกัด ในการวางระบบซอฟต์แวร์การบริหารจัดการทางธุรกิจ เพื่อพัฒนาระบบบริหารจัดการให้มีประสิทธิภาพ สามารถช่วยลดต้นทุนการบริหารจัดการโดยรวมขององค์กรในระยะยาว เชื่อมั่นว่ารายได้ปีนี้จะเติบโตไม่ต่ำกว่า 12.5% หรือ 1,145 ล้านบาท รักษาอัตรากำไรสุทธิ 12-15%